SK Úradný vestník Európskej únie C 230/5

Oznámenie o začatí čiastočného predbežného preskúmania vyrovnávacích opatrení uplatniteľných na dovoz bavlnenej posteľnej bielizne s pôvodom v Indii

(2007/C 230/06)

Komisia z vlastnej iniciatívy rozhodla o začatí čiastočného predbežného preskúmania obmedzeného svojím rozsahom na úroveň subvencovania podľa článku 19 nariadenia Rady (ES) č. 2026/97 o ochrane pred subvencovanými dovozmi z krajín, ktoré nie sú členmi Európskeho spoločenstva (1) (ďalej len „základné nariadenie“).

1. Výrobok

Výrobkom, ktorý je predmetom preskúmania, je posteľná bielizeň z bavlnených vlákien, čistých alebo zmiešaných s umelými vláknami alebo ľanom (pričom ľan nie je prevládajúcim vláknom), bielená, farbená alebo potlačená, s pôvodom v Indii (ďalej len „príslušný výrobok“), v súčasnosti zaradená pod kódy KN ex 6302 21 00, ex 6302 22 90, ex 6302 31 00 a ex 6302 32 90. Tieto kódy KN sa uvádzajú len pre informáciu.

2. Existujúce opatrenia

Opatrením platným v súčasnosti je konečné antidumpingové clo uložené nariadením Rady (ES) č. 74/2004 (2) na dovoz bavlnenej posteľnej bielizne s pôvodom v Indii.

3. Dôvody preskúmania

Komisia má k dispozícii dostatočné dôkazy prima facie o tom, že okolnosti relevantné pre subvencovanie, na základe ktorých boli zavedené opatrenia, sa zmenili a tieto zmeny majú trvalý charakter.

Naozaj sa zdá, že došlo k výraznému poklesu výhod plynúcich z dvoch systémov subvencovania (systém úverových colných knižiek – Duty Entitlement Passbook Scheme, ďalej len „DEPBS“, a systém oslobodenia od dane z príjmov podľa oddielu 80 HHC zákona o dani z príjmov – Income Tax Exemption, ďalej len „ITES“). Došlo k tomu z dôvodu zmeny príslušných základných indických zákonov, ktoré vytvárajú právny rámec pre uvedené systémy.

V dôsledku toho je pravdepodobné, že počas obdobia, ktoré bolo predmetom preskúmavania v prešetrovaní, ktoré viedlo k stanoveniu úrovne existujúcich opatrení, došlo k poklesu úrovne subvencovania v prípade tých spoločností, ktorých opatrenia závisia úplne alebo sčasti od výhod, ktoré im plynuli z jedného alebo oboch uvedených systémov.

Z uvedených skutočností možno vyvodiť záver, že na vyrovnávanie súčasného subvencovania už nie je nevyhnutne potrebné zachovávať opatrenia uvedené v predchádzajúcom odseku, ktoré sa uplatňujú na dovoz preskúmavaného výrobku, na ich súčasnej úrovni. Uvedené opatrenia by sa preto mali preskúmať vo vzťahu k dotknutým spoločnostiam.

K týmto spoločnostiam patria spoločnosti uvedené v prílohe a každý iný výrobca preskúmavaného výrobku, ktorý sa Komisii prihlási v lehote stanovenej v odseku 5 písm. b) bode i) a ktorý v tej istej lehote preukáže, že (1) mu plynuli výhody z jedného alebo dvoch uvedených systémov subvencovania v období, ktoré bolo predmetom preskúmavania v prešetrovaní, ktoré viedlo k stanoveniu úrovne opatrenia, ktoré sa naň vzťahuje (1. október 2001 – 30. september 2002), a že (2) výhody, ktoré mu plynuli z uvedených systémov, sa znížili vzhľadom na vyššie uvedené štrukturálne zmeny týchto systémov.

Okrem toho ak z preskúmania vyplynie alebo ak ktorákoľvek zainteresovaná strana poskytne v lehote stanovenej v odseku 5 písm. a) bode i) dostatočné dôkazy prima facie o tom, že vývozcom príslušného výrobku, ktorých sa týka súčasné preskúmanie, plynú výhody z iných ako uvedených systémov subvencovania, môže sa v rámci súčasného preskúmania uskutočniť aj prešetrenie takých systémov subvencovania.

Ak by upravené subvenčné rozpätia, ktoré vyplynú zo súčasného prešetrovania, mohli mať vplyv na opatrenia uplatniteľné na spoločnosti, ktoré spolupracujú pri prešetrovaní, v ktorom sa stanovila úroveň opatrení, a/alebo na zostatkové opatrenie uplatniteľné na všetky ostatné spoločnosti, možno ich náležite pozmeniť.

Je potrebné poznamenať, že v prípade tých spoločností, na ktoré sa vzťahujú antidumpingové aj vyrovnávacie opatrenia, možno antidumpingové opatrenia náležite upraviť, ak dôjde k zmene vyrovnávacieho opatrenia.

4. Postup

Komisia po porade s poradným výborom dospela k záveru, že existujú dostatočné dôkazy na odôvodnenie začatia čiastočného predbežného preskúmania ex officio, a týmto začína preskúmanie v súlade s článkom 19 základného nariadenia.

V prešetrovaní sa posúdi potreba zachovať, odstrániť alebo zmeniť existujúce opatrenia vo vzťahu k tým spoločnostiam, ktorým plynuli výhody z jedného alebo oboch uvedených systémov subvencovania, a tým spoločnostiam, ktoré mali prospech z iných systémov, v prípade, že boli poskytnuté dostatočné dôkazy podľa šiesteho pododseku odseku 3. V závislosti od výsledkov súčasného prešetrovania sa v prešetrovaní zváži aj potreba upraviť opatrenia uplatniteľné na iné spoločnosti, ktoré spolupracovali v prešetrovaní, v ktorom sa stanovila úroveň existujúcich opatrení, a/alebo zostatkové opatrenie uplatniteľné na všetky ostatné spoločnosti.

a) Výber vzorky

Vzhľadom na zjavne veľký počet strán zapojených do tohto konania môže Komisia rozhodnúť o tom, že pristúpi k výberu vzorky v súlade s článkom 27 základného nariadenia.

i) Výber vzorky vývozcov/výrobcov

V záujme toho, aby Komisia mohla rozhodnúť o tom, či je výber vzorky potrebný, a aby v kladnom prípade k nemu pristúpila, sa týmto všetci vývozcovia/výrobcovia alebo zástupcovia konajúci v ich mene vyzývajú, aby sa Komisii prihlásili a poskytli ďalej uvedené informácie o svojej spoločnosti alebo spoločnostiach v lehote stanovenej v odseku 5 písm. b) bode i) a vo forme uvedenej v odseku 6:

— názov, adresa, e-mailová adresa, telefónne a faxové číslo a meno kontaktnej osoby,

— obrat príslušného výrobku vyjadrený v miestnej mene a objem predaja príslušného výrobku na vývoz do Spoločenstva vyjadrený v tonách v období od 1. apríla 2006 do 31. marca 2007,

— obrat príslušného výrobku vyjadrený v miestnej mene a objem predaja príslušného výrobku na domácom trhu vyjadrený v tonách v období od 1. apríla 2006 do 31. marca 2007,

— informácie o tom, či má spoločnosť v úmysle požiadať o individuálnu subvenčnú sadzbu (o individuálne subvenčné sadzby môžu požiadať len výrobcovia) (3),

— presný opis činností spoločnosti vo vzťahu k výrobe príslušného výrobku a objem výroby príslušného výrobku vyjadrený v tonách, výrobná kapacita a investície do výrobnej kapacity v období od 1. apríla 2006 do 31. marca 2007,

— názvy a presný opis činností všetkých prepojených spoločností (4), ktoré sú zapojené do výroby a/alebo predaja (na vývoz a/alebo na domácom trhu) príslušného výrobku,

— informácie o tom, či spoločnosti plynuli výhody z DEPBS a/alebo ITES v i) období, ktoré bolo predmetom preskúmavania v prešetrovaní, v ktorom sa stanovila úroveň opatrenia, ktoré sa ňu vzťahuje (1. október 2001 – 30. september 2002), a/alebo ii) období od 1. apríla 2006 do 31. marca 2007.

— všetky ostatné relevantné informácie, ktoré by pomohli Komisii pri výbere vzorky.

Poskytnutím uvedených informácií spoločnosť súhlasí so svojím prípadným zaradením do vzorky. V prípade, že je spoločnosť vybraná ako súčasť vzorky, musí vyplniť dotazník a súhlasiť s preverovaním uvedených údajov priamo na mieste. V prípade, že spoločnosť oznámi, že nesúhlasí so svojím prípadným zaradením do vzorky, bude sa to považovať za odmietnutie spolupráce v prešetrovaní. Dôsledky odmietnutia spolupráce sú stanovené v odseku 7 uvedenom ďalej.

Komisia v záujme získania informácií, ktoré považuje za nevyhnutné na výber vzorky vývozcov/výrobcov, osloví aj orgány vyvážajúcej krajiny a akékoľvek známe združenia vývozcov/výrobcov.

ii) Konečný výber vzorky

Všetky zainteresované strany, ktoré chcú predložiť akékoľvek relevantné informácie týkajúce sa výberu vzorky, tak musia urobiť v lehote stanovenej v odseku 5 písm. b) bode ii).

Komisia zamýšľa urobiť konečný výber vzorky po porade s príslušnými stranami, ktoré prejavili ochotu byť zaradené do vzorky.

Spoločnosti zaradené do vzorky musia vyplniť dotazník v lehote stanovenej v odseku 5 písm. b) bode iii) a musia spolupracovať v rámci prešetrovania.

V prípade nedostatočnej spolupráce môže Komisia v súlade s článkom 27 ods. 4 a článkom 28 základného nariadenia svoje zistenia založiť na dostupných skutočnostiach. Zistenie, ktoré je založené na dostupných skutočnostiach, môže byť pre príslušnú stranu menej priaznivé, ako je vysvetlené v odseku 7.

b) Dotazníky

Komisia v záujme získania informácií, ktoré považuje za potrebné na účely prešetrovania, zašle dotazníky spoločnostiam zaradeným do vzorky a orgánom príslušnej vyvážajúcej krajiny.

c) Zber informácií a vypočutia

Všetky zainteresované strany sa týmto vyzývajú, aby oznámili svoje stanoviská, predložili iné informácie ako informácie uvedené vo vyplnených dotazníkoch a poskytli podporné dôkazy. Tieto informácie musia byť spolu s podpornými dôkazmi doručené Komisii v lehote stanovenej v odseku 5 písm. a) bode i).

Komisia môže okrem toho vypočuť zainteresované strany, pokiaľ predložia žiadosť, v ktorej preukážu, že existujú osobitné dôvody, pre ktoré by mali byť vypočuté. Takúto žiadosť musia predložiť v rámci lehoty stanovenej v odseku 5 písm. a) bode ii).

5. Lehoty

a) Všeobecné lehoty

i) Pre strany na prihlásenie, na predloženie vyplnených dotazníkov a akýchkoľvek ďalších informácií

Všetky zainteresované strany, predovšetkým orgány príslušnej vyvážajúcej krajiny, ak sa ich vyjadrenia majú počas prešetrovania zohľadniť, sa musia Komisii prihlásiť, oznámiť jej svoje stanoviská a predložiť vyplnené dotazníky alebo akékoľvek iné informácie, vrátane informácií uvedených v šiestom pododseku odseku 3, do 40 dní od dátumu uverejnenia tohto oznámenia v Úradnom vestníku Európskej únie, ak nie je uvedené inak. Je potrebné poukázať na skutočnosť, že vykonávanie väčšiny procesných práv stanovených v základnom nariadení závisí od toho, či sa príslušná strana prihlási v rámci uvedenej lehoty.

ii) Vypočutia

V rámci uvedenej 40-dňovej lehoty môžu všetky zainteresované strany tiež požiadať o vypočutie Komisiou.

b) Osobitná lehota pre výber vzorky

i) Informácie uvedené v odseku 4 písm. a) bode i) by mali byť Komisii doručené do 15 dní od dátumu uverejnenia tohto oznámenia v Úradnom vestníku Európskej únie vzhľadom na to, že Komisia má v úmysle uskutočniť konzultácie s príslušnými stranami, ktoré prejavili ochotu byť zaradené do vzorky v rámci jej konečného výberu, do 21 dní od uverejnenia tohto oznámenia v Úradnom vestníku Európskej únie.

ii) Všetky ďalšie informácie, ktoré sú relevantné pre výber vzorky podľa odseku 4 písm. a) bodu ii), musia byť Komisii doručené do 21 dní od uverejnenia tohto oznámenia v Úradnom vestníku Európskej únie.

iii) Vyplnené dotazníky od strán zaradených do vzorky musia byť Komisii doručené do 37 dní od dátumu oznámenia o ich zaradení do vzorky.

6. Písomné podania, vyplnené dotazníky a korešpondencia

Všetky podania a žiadosti predložené zainteresovanými stranami musia byť vyhotovené v písomnej forme (nie v elektronickej forme, ak nie je uvedené inak) a musí sa v nich uviesť názov, adresa, e-mailová adresa, telefónne a faxové číslo zainteresovanej strany. Všetky písomné podania, vrátane informácií požadovaných v tomto oznámení, vyplnených dotazníkov a korešpondencie, ktoré zainteresované strany poskytnú ako dôverné, sa označia ako „Limited (5)“ a v súlade s článkom 29 ods. 2 základného nariadenia sa k nim pripojí verzia, ktorá nemá dôverný charakter, s označením „FOR INSPECTION BY INTERESTED PARTIES“.

Adresa Komisie na účely korešpondencie:

European Commission Directorate General for Trade Directorate H Office: J-79 4/23 B-1049 Brussels Fax (32-2) 292 19 48.

7. Odmietnutie spolupráce

Ak ktorákoľvek zo zainteresovaných strán odmietne sprístupniť alebo poskytnúť potrebné informácie v rámci stanovenej lehoty alebo významným spôsobom bráni v prešetrovaní, pozitívne alebo negatívne zistenia sa môžu podľa článku 28 základného nariadenia stanoviť na základe dostupných skutočností.

Ak sa zistí, že ktorákoľvek zo zainteresovaných strán poskytla nepravdivé alebo zavádzajúce informácie, na tieto informácie sa neprihliada a podľa článku 28 základného nariadenia sa môžu použiť dostupné skutočnosti. Ak zainteresovaná strana nespolupracuje alebo spolupracuje iba čiastočne a zistenia sa preto zakladajú na dostupných skutočnostiach, môže byť výsledok pre túto stranu menej priaznivý ako v prípade, keby bola spolupracovala.

8. Harmonogram prešetrovania

V súlade článkom 22 odsek 1 základného nariadenia sa prešetrovanie ukončí do 15 mesiacov odo dňa uverejnenia tohto oznámenia v Úradnom vestníku Európskej únie.

9. Ďalšie predbežné preskúmania podľa článku 19 základného nariadenia

Rozsah súčasného preskúmania je stanovený v odseku 4. Každá strana, ktorá chce požiadať o preskúmanie z iných dôvodov, môže tak urobiť v súlade s ustanoveniami článku 19 základného nariadenia.

10. Spracovanie osobných údajov

Chceli by sme vás upozorniť, že so všetkými osobnými údajmi zozbieranými v priebehu prešetrovania sa bude zaobchádzať v súlade s nariadením Európskeho parlamentu a Rady (ES) č. 45/2001 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (6).

(1) Ú. v. ES L 288, 21.10.1997, s. 1. Nariadenie naposledy zmenené a doplnené nariadením Rady (ES) č. 461/2004 (Ú. v. EÚ L 77, 13.3.2004, s. 12).

(2) Ú. v. EÚ L 12, 17.1.2004, s. 1. Nariadenie naposledy zmenené a doplnené nariadením Rady (ES) č. 1840/2006 (Ú. v. EÚ L 355, 15.12.2006, s. 4).

(3) Individuálne rozpätia možno požadovať podľa článku 27 ods. 3 základného nariadenia v prípade spoločností, ktoré nie sú zahrnuté do vzorky.

(4) Vymedzenie pojmu prepojených spoločností možno nájsť v článku 143 nariadenia Komisie (EHS) č. 2454/93, ktorým sa vykonáva nariadenie Rady (EHS) č. 2913/92, ktorým sa ustanovuje Colný kódex Spoločenstva (Ú. v. ES L 253, 11.10.1993, s. 1).

(5) Toto označenie znamená, že ide o interný dokument. Je chránený podľa článku 4 nariadenia Európskeho parlamentu a Rady (ES) č. 1049/2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, 31.5.2001, s. 43). Ide o dôverný dokument podľa článku 29 základného nariadenia a článku 12 Dohody Svetovej obchodnej organizácie (WTO) o subvenciách a vyrovnávacích opatreniach.

(6) Ú. v. ES L 8, 12.1.2001, s. 1.